Ła Val Leogra ła xe na vałe de łe Prealpi Vènete, in provincia de Vicensa. Ła core da ovest a est, sud-est, sarà su, a nord, dal Paxubio e dal Novegno, e a sud, dai monti sora Recoaro. Ła xe sta scavà dal fiume Leogra , chel nase dal Paxubio, pi de preciso da ła Val Canałe; a ła testada de ła vałe, a ovest, ghe xe el Pian de łe Fugase, ke ła cołega a ła Vałarsa, in Trentin. Ghe xe altri do pasi ke cołega ła Val Leogra con łe vałi tacà: uno a nord, el Paso Xomo ke mena in Val Poxina, e uno a sud, el Paso Xon ke'l mena a Recoaro e in teła Val d'Agno. I paexi pi inportanti, vegnendo in xo dal Pian de łe Fugase, xe Vałi del Paxubio, Torebelvisin e Schio, andove ke ła vałe ła se verxe 'nteła pianura visentina.